

Metodika k časovému harmonogramu

vytvárania a sprístupňovania datasetov

Bratislava, december 2017

Informácia o dokumente:

|  |  |
| --- | --- |
| Názov: | Metodika k časovému harmonogramu vytvárania a sprístupňovania datasetov |
| Pripravil: | NASES  |
| Verzia: | 1.0 |
| Dátum: | 5.12.2017 |
| Dátum poslednej revízie: | 5.12.2017 |

História verzií

| Verzia | Dátum verzie | Pripravil/Zmenil | Pripomienkoval | Kľúčové zmeny |
| --- | --- | --- | --- | --- |
| 0.1 | 20.9.2017 | Lucia Janesová |  | príprava dokumentu na pripomienkovanie  |
| 0.2 | 20. – 29.9.2017 | Lucia Janesová | orgány verejnej správy | návrh na pripomienkovanie |
| 0.3 | 26.10.2017 | Lucia Janesová | ÚPPVII | zapracovanie pripomienok OVS |
| 0.4 | 27.10.2017 | Tomáš Kysela, Nadežda Nikšová | Sekcia riadenia informatizácie | pripomienky SRIT |
| 0.5 | 6.11.2017 | Lucia Janesová |  | zapracovanie pripomienok ÚPPVII |
| 1.0 | 5.12.2017 | Nadežda Nikšová |  | finalizácia dokumentu  |

|  |
| --- |
| **Identifikácia úlohy: Uznesenie vlády SR č. 346 z 24. júla 2017**k Návrhu Stratégie a akčnému plánu sprístupnenia a používania otvorených údajov verejnej správy |
| **Úloha bodu B.12.**vedúcemu Úradu vlády SR v spolupráci s podpredsedom vlády pre investície a informatizáciu, ministrami, predsedami ostatných ústredných orgánov štátnej správy a správcami ďalších kapitol štátneho rozpočtu navrhnúť **metodiku k časovému harmonogramu vytvárania a sprístupňovania datasetov** Termín: do 30. septembra 2017 **Úloha bodu B.13.**ministrom, predsedom ostatných ústredných orgánov štátnej správy, správcom ďalších kapitol štátneho rozpočtuspolupráci s podpredsedom vlády pre investície a informatizáciu a vedúcim Úradu vlády SR **vypracovať časový harmonogram vytvárania a sprístupňovania datasetov**do 31. decembra každoročne |

Obsah

1. Úvod 4

1.1. Účel metodiky 4

1.2. Aktivity 4

Identifikovanie datasetov pre zverejnenie 5

1.3. Analýza dostupných dátových zdrojov 5

1.4. Identifikovanie datasetov pre zverejnenie 6

1.5. Identifikovanie nezverejňovaných datasetov 9

1.6. Register rizík 10

1.7. Zoznam potenciálnych datasetov pre zverejnenie 10

2. Stanovenie náročnosti zverejnenia datasetov 10

2.1. Medzinárodný štandard 11

2.2. Štandardy ISVS 11

2.3. Určenie kvality datasetu 12

2.4. Náročnosť zverejnenia 12

3. Používanie referencovateľných identifikátorov 13

4. Stanovenie priorít pre zverejnenie datasetov 13

4.1. Priority publikovania otvorených dát 14

4.2. Prioritizačné kritériá 14

5. Časový harmonogram vytvárania a sprístupňovania datasetov 14

5.1. Stanovenie cieľového stavu 14

5.2. Časový harmonogram vytvárania a sprístupňovania datasetov 15

6. Príloha č.1 – Základné pojmy 16

# Úvod

## Účel metodiky

Návrh metodiky k časovému harmonogramu vytvárania a sprístupňovania datasetov (ďalej len „metodika
k časovému harmonogramu“) je určená všetkým povinným osobám, podľa zákona NR SR č. 275/2006 Z.z.
o informačných systémoch verejnej správy a o zmene a doplnení niektorých zákonov, ktoré majú povinnosť sprístupňovať dáta vo forme otvorených dát.

## Aktivity

Pre sprístupňovanie otvorených dát sa povinná osoba pripraví na pravidelné a systematické publikovanie datasetov a ich aktualizácie. Metodika k časovému harmonogramu popisuje postupy na zjednodušenie a zefektívnenie práce spojenej s prípravou a plánovaním vytvárania a sprístupňovania datasetov.

Aktivity spojené s publikovaním otvorených dát sú podporené európskou smernicou 2013/37/EU o opakovanom použití informácií verejného sektora. Je to implementácia odporučaní a štandardov Európskej komisie programu ISA**2** Interoperability solutions for public administrations, businesses and citizens v podobe realizácie zhody centrálneho dátoveho modelu údajov VS so základnými znovupoužiteľnými dátovými schémami Core Public Vocabularies a odporúčaní Centrálneho dátového portálu EÚ (European Data Portal) v dokumente Open Data Goldbook for Data Managers and Data Holders.

Návrh metodiky k časovému harmonogramu vytvárania a sprístupňovania datasetov je vypracovaná na základe uznesenia vlády SR č. 346/2017 k Stratégii a akčnému plánu sprístupnenia a používania otvorených údajov verejnej správy.

Povinná osoba si musí naplánovať plnenie nasledujúcich aktivít, aby mohla vypracovať časový harmonogram vytvárania a sprístupňovania datasetov:

| **Aktivita** | **Popis aktivity** | **Termín** | **Vykonaná** |
| --- | --- | --- | --- |
| Identifikovanie datasetov | Povinná osoba vykoná analýzu dostupných dátových zdrojov |  |  |
| Povinná osoba identifikuje datasety pre zverejnenie |  |  |
| Povinná osoba identifikuje údaje, ktoré sú vylúčené z povinnosti zverejnenia |  |  |
| Povinná osoba stanoví stupeň náročnosti zverejnenia jednotlivých datasetov |  |  |
| Povinná osoba stanoví priority pre zverejnenie datasetov |  |  |
| Register rizík | Povinná osoba vypracuje Register rizík pre riadenie rizík v oblasti zverejňovania údajov a pre dohľad nad ochranou osobných údajov a utajovaných skutočností. |  |  |
| Plán zverejňovania datasetov | Povinná osoba vypracuje časový harmonogram vytvárania a sprístupňovania datasetov. |  |  |

Povinná osoba vypracuje a zverejní, v Centrálnom katalógu otvorených dát, každý rok do 31. decembra časový harmonogram vytvárania a sprístupňovania datasetov na ďalší kalendárny rok vo forme datasetu (úloha B. 13 z uznesenia vlády SR č. 346/2017).

Zoznam všetkých datasetov, ktoré sú v gescii ministerstiev a nimi zriadených organizácií a ostatných ústredných orgánov štátnej správy, s plánom zverejňovania datasetov vrátane periodizácie ich aktualizovania na portáli otvorených dát, zverejnia ministerstvá a ostatné ústredné orgány štátnej správy každoročne do 31. marca (úloha B. 6 z uznesenia vlády SR č.104/2017). Na vytvorenie týchto zoznamov využijú ministerstvá a ostatné ústredné orgány štátnej správy časové harmonogramy vytvárania a sprístupňovania datasetov na ďalší kalendárny rok od povinných osôb zverejnené vo forme datasetov.

## Identifikovanie datasetov pre zverejnenie

Identifikovanie datasetov pre zverejnenie má byť vykonané v štyroch krokoch:

1. Analýza dostupných zdrojov;
2. Identifikácia vhodných datasetov pre zverejnenie;
3. Stanovenie náročnosti zverejnenia jednotlivých datasetov;
4. Stanovenie priorít pre zverejnenie datasetov.

Identifikovanie datasetov na zverejnenie



## Analýza dostupných dátových zdrojov

Vytvorenie časového harmonogramu vytvárania a sprístupňovania datasetov začína analýzou dátových zdrojov spravovaných povinnou osobou a identifikovaním potenciálnych datasetov na základe obsahu dátových zdrojov.

Analýza dostupných zdrojov



Povinná osoba v rámci identifikovania dostupných zdrojov uskutoční nasledujúce kroky:

* Analýzu organizačnej štruktúry povinnej osoby a jej bežných agend:
* Identifikovanie aktivít jednotlivých organizačných jednotiek, ktoré sa zaoberajú zberom, tvorením alebo správou dát, alebo ktoré majú potenciál pre tvorbu datasetu;
* Vytvorenie zoznamu potenciálnych datasetov, ktoré vznikajú pri identifikovaných aktivitách.
* Analýzu výročných správ povinnej osoby a ďalších verejne publikovaných dokumentov (vrátane informácií publikovaných na webovom portáli povinnej osoby), ktoré informujú o aktivitách a výsledkoch fungovania povinnej osoby:
* Identifikovanie tabuliek a grafov v dokumentoch, ktoré informujú o potenciálnych datasetoch;
* Zistenie, ktoré organizačné jednotky pripravujú tieto dokumenty;
* Pridanie identifikovaných potenciálnych datasetov do zoznamu.
* Identifikovanie informačných systémov v pôsobnosti povinnej osoby:
* Identifikovanie potenciálnych datasetov v informačných systémoch povinnej osoby;
* Pridanie týchto potenciálnych datasetov do zoznamu.
* Analýza požiadaviek verejnosti na zverejnenie informácií povinnou osobou:
* Identifikovanie datasetov, ktoré by mohli byť zaujímavé pre verejnosť a porovnanie ich s datasetmi identifikovanými v predošlých krokoch;
* Pridanie nových potenciálnych datasetov do zoznamu, pričom povinná osoba zohľadní aj výzvy dátového kurátora, ktorý hodnotí žiadosti verejnosti na zverejnenie nového datasetu.
* **Vytvorenie mapy** **datasetov**, ktorá obsahuje organizačné jednotky a datasety, za ktoré sú zodpovedné.
* Diskusia nad mapou datasetov a identifikovanie datasetov so zodpovednými kontaktnými osobami.

Pre každý identifikovaný dataset zachytený v mape datasetov si povinná osoba zaznamená nasledujúce informácie:

* Názov datasetu a jeho popis;
* Zodpovednú organizačnú jednotku povinnej osoby;
* Kontaktnú osobu pre konzultácie ohľadom datasetu;
* Súčasný formát dát (spôsob a formát uloženia datasetu) a krátky popis jeho formátu.

Mapu datasetov sprístupní povinná osoba ako dataset v Centrálnom katalógu otvorených dát.

## Identifikovanie datasetov pre zverejnenie

Po analýze dostupných zdrojov povinná osoba vytvorí zoznam datasetov pre zverejnenie. Mapa datasetov, ktorá bola vytvorená v predchádzajúcom kroku a ktorá znázorňuje graficky prepojenie dátových zdrojov, datasetov a zodpovedných organizačných jednotiek, a zoznam všetkých potenciálnych datasetov slúži ako vstup do procesu identifikácie datasetov vhodných pre zverejnenie.

Identifikácia datasetov



Obsah datasetov, ktoré budú zverejnené, musí byť v súlade s:

* rozhodnutím vlastníka datasetu, ktorý definuje primárne datasety pre zverejnenie;
* právnymi normami;
* Akčným plánom Iniciatívy pre otvorené vládnutie v SR;
* uzneseniami vlády SR;
* Strategickou prioritou Otvorené údaje.

Príklady zaujímavých datasetov pre vybrané inštitúcie možno vidieť na obrázku nižšie.

Príklady datasetov vybraných inštitúcií



Inšpiráciou môže byť aj výstup medzinárodného projektu COMSODE[[1]](#footnote-1), ktorý sa snaží odstrániť bariéry pri zverejňovaní otvorených dát. V rámci Slovenskej republiky sa zaoberal 90 zaujímavými datasetmi v oblastiach znázornených na nasledujúcom obrázku. Pre jednotlivé datasety bola odhadnutá aj náročnosť ich publikovania.

Obrázok : Inšpirácia pre identifikovanie datasetov



Pre každý dataset v mape datasetov a zozname všetkých potenciálnych datasetov povinná osoba uvedie možnosť zverejnenia alebo nezverejnenia jeho údajov v podobe otvorených dát.

Pre datasety v mape datasetov a zozname všetkých potenciálnych datasetov, ktoré je možné zverejniť, povinná osoba uvedie dôvody pre uprednostnenie sprístupnenia daného datasetu. Dôvody pre uprednostnenie sprístupnenia datasetu sa budú líšiť prípad od prípadu, ale vo väčšine prípadov možno uviesť ako hlavnú motiváciu pre zverejnenie datasetov nasledujúce dôvody[[2]](#footnote-2):

* Zvýšenie transparentnosti;
* Stimulovanie ekonomického rastu;
* Zlepšenie vládnych služieb;
* Podpora opakovaného použitia dát a komunít;
* Zlepšenie verejných vzťahov a postoja voči štátnej správe;
* Zlepšenie vládnych dát a procesov.

Datasety, ktoré sú v súlade s motiváciou pre zverejnenie dát, alebo sú požadované od komunity používateľov údajov, alebo ktoré pomáhajú k dosiahnutiu strategických cieľov, sú vhodnými kandidátmi pre **prioritné** zverejnenie. Napríklad informácie o rozpočtoch, obstarávaní a zmluvách môžu prispieť k zvýšeniu transparentnosti. Informácie o výkonoch orgánov verejnej správy môžu pomôcť k zvýšeniu dôvery a zlepšiť pohľad na verejnú správu. Obrázok nižšie ponúka príklady 3 najsťahovanejších datasetov v troch krajinách (USA, UK a Francúzsko) na základe benchmarku Capgemini.

Top 3 najsťahovanejšie datasety v troch krajinách (USA, UK a Francúzsko) na základe benchmarku Capgemini



Do diskusie o zverejnení je potrebné zapojiť aj názory komunity využívajúcej otvorené dáta, aby sa znížilo riziko, že zverejnené datasety nebudú využívané. Na zber spätnej väzby slúži predovšetkým portál data.gov.sk a využíva sa v procese neustáleho zlepšenia kvality a ponuky datasetov. Spätnú väzbu na používanie otvorených dát a dopyt po nových datasetoch získa povinná osoba prostredníctvom:

* Prieskumov a ankiet;
* Online hlasovania za datasety zo zoznamu predvybraných kandidátov;
* Workshopov alebo hackathonov, napríklad v priestoroch, kde pôsobia start-upy;
* Verejných diskusií s odbornou komunitou;
* Konferencií.

Odporúča sa tiež sledovať výstupy medzinárodných štúdií ako the Open Data Index[[3]](#footnote-3) , the Open Data Barometer[[4]](#footnote-4) alebo kvalitu otvorených údajov podľa štandardu 5\* Open Data[[5]](#footnote-5).

Odfiltrovaním datasetov nevhodných pre publikovanie zo Zoznamu potenciálnych datasetov, dostaneme Zoznam potenciálnych datasetov pre zverejnenie.

## Identifikovanie nezverejňovaných datasetov

Rozhodnutie nezverejniť dataset musí byť vykonané na základe analýzy rizík a prekážok pre zverejnenie. Môže to byť na základe analýzy možného zverejnenia osobných údajov alebo utajovaných skutočností, ktoré môžu byť odkryté po skombinovaní viacerých datasetov, pričom z každého datasetu boli takéto údaje odstránené. Keďže ide o komplexný rozhodovací proces o možnosti publikovania, odporúča sa uskutočniť ho formou workshopu za prítomnosti vlastníkov datasetov, právnikov, dátového kurátora a ďalších stakeholderov.

Príkladom dôvodu pre nepublikovanie môže byť:

* Zverejnenie osobných údajov alebo utajovaných skutočností;
* Náklady na zverejnenie násobne prevyšujú prínosy;
* Nízky potenciál pre opakované použitie.

Základná kategorizácia údajov pri rozhodovaní o vhodnosti ich zverejnenia rozlišuje dve úrovne:

* **zverejniteľné údaje** (Z) – údaje, ktorých zverejnenie neohrozuje fungovanie štátu alebo jeho systémov a neprezrádza utajované skutočnosti, citlivé informácie upravené zákonom[[6]](#footnote-6), obchodné tajomstvo alebo neprezrádza informácie o osobnosti a súkromí fyzickej osoby. Takéto údaje je preto možné kedykoľvek zverejniť.
* **nezverejniteľné údaje** (NZ) – údaje, ktoré nie je možné zverejniť, pretože zverejnenie nesie riziko okamžitého alebo neskoršieho pokusu o narušenie informačnej bezpečnosti, súkromia alebo obchodného tajomstva. Pre nezverejniteľné údaje môže existovať podmienka, ktorá keď je splnená nezverejniteľné údaje sa stanú zverejniteľnými. Napríklad osobné údaje možno zverejniť so súhlasom dotknutej osoby alebo ak to ustanovuje osobitný zákon. V opačnom prípade musí byť vykonaná anonymizácia údajov. Obchodné tajomstvo sa napríklad netýka informácií o znečisťovaní životného prostredia alebo o poskytnutí štátnej pomoci.

Podmienky zverejniteľnosti údajov sú definované aj v § 8, 9, 10 a 11 Zákona č. 211/2000.

Ochrana osobných údajov je problematikou, ktorou je potrebné sa zaoberať aj v rámci zverejňovania otvorených údajov. Zákon č. 428/2002 Z. z. neupravuje konkrétny zoznam údajov, ktoré sú považované za osobné údaje; v súlade s ustanovením § 3 poskytuje demonštratívny výpočet charakteristík určujúcich fyzickú osobu. V zmysle tohto ustanovenia je potrebné individuálne a v každom prípade jednotlivo rozlišovať, či rôzne údaje, napríklad o IKT, majú zároveň aj charakter osobného údaja v zmysle uvedeného § 3 zákona č. 428/2002 Z. z. Rovnako je dôležité aj to, že po priradení určitej informácie k osobnému údaju, ktorá sama o sebe nemá charakter osobného údaju, sa takáto informácia môže stať tiež osobným údajom, ak vedie k lepšej identifikácii konkrétnej fyzickej osoby, napr. údaje o používanom softvéri sa priradia ku konkrétnemu zamestnancovi orgánu verejnej správy identifikovanému menom, priezviskom a zamestnaneckou príslušnosťou k danému orgánu ako svojmu zamestnávateľovi. Podobná situácia môže nastať v prípade kombinovania viacerých datasetov.

Dôverné štatistické údaje súvisiace so štatistickými zisťovaniami sú chránené v súlade so zákonom, najmä zákonom č. 122/2013 Z.z. o ochrane osobných údajov a o zmene a doplnení niektorých zákonov a zákonom č. 540/2001 Z. z. o štátnej štatistike v znení neskorších predpisov.

Osobné údaje a zároveň údaje o IKT sú, resp. môžu byť napr.: prihlasovacie meno užívateľa informačného systému, logy (prihlasovanie / odhlasovanie užívateľa), rôzne súbory na pamäťových médiách, vlastné údaje databáz a registrov (t.j. používateľské údaje), nastavenie prístupových práv používateľov informačných systémov, ako aj ďalšie IKT, ktoré môžu mať určitú vypovedaciu schopnosť vedúcu k identifikácii konkrétnej fyzickej osoby.

Podmienky pre zverejnenie alebo nezverejnenie údajov môžu byť rôzne a po odbornom zvážení rozhoduje o tom príslušná povinná osoba. V prípade, že má povinná osoba zavedenú funkčnú organizáciu bezpečnosti (vyplývajúcu z bezpečnostnej politiky), o posudzovaní zverejniteľnosti by mala rozhodovať niektorá z bezpečnostných rolí celého systému (napr. bezpečnostný manažér alebo metodik bezpečnosti). Dôvodom rozhodnutia zverejnenia údajov môžu byť nasledovné podmienky:

* uplynul určitý čas (uvedené kritérium je potrebné používať s rozvahou, nakoľko nemusí znamenať, že riziko ohrozenia pominulo);
* údaj už nie je relevantný a nemôže ohroziť existujúce skutočnosti a systémy;
* údaj sa týka nefunkčných („neživých“) alebo nepoužívaných systémov, atď.

Pri zverejňovaní otvorených údajov je ďalej potrebné dbať na ochranu utajovaných skutočností alebo citlivé informácie upravené zákonom. Právnym základom ochrany utajovaných skutočností v Slovenskej republike je zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. Uvedená platná právna úprava definuje konkrétne podmienky na ochranu utajovaných skutočností, práva a povinnosti právnických osôb a fyzických osôb pri tejto ochrane, pôsobnosť Národného bezpečnostného úradu a pôsobnosť ďalších štátnych orgánov a obcí vo vzťahu k utajovaným skutočnostiam, vrátane uplatňovania administratívnej zodpovednosti za porušenie povinností vo vzťahu k fyzickým ako aj k právnickým osobám. Citlivé informácie sú definované špeciálnymi legislatívnymi predpismi (napr. zákon č. 541/2004 Z. z. o mierovom využívaní jadrovej energie a o zmene a doplnení niektorých zákonov v znení neskorších predpisov).

Utajované skutočnosti alebo citlivé informácie upravené zákonom je potrebné chrániť pred nepovolanou osobou a pred cudzou mocou v súlade s uvedenou platnou právnou úpravou. Preto je nevyhnutné vykonať analýzu zverejnených datasetov a ich kombinácií, či nedôjde k zverejneniu utajovaných skutočností. Odporúča sa rozpoznať datasety, ktoré sa týkajú príbuzných tém, ktoré sú predmetom utajovaných skutočností organizácie (napríklad umiestnenie kritickej infraštruktúry štátu), a definovať možné riziká spojené s ich zverejňovaním v registri rizík popísanom v nasledujúcej časti.

## Register rizík

Povinná osoba vykoná analýzu rizík zverejnenia datasetu a každé riziko zaznamená do **registra rizík**, ktorý obsahuje:

* ID rizika;
* Meno a popis rizika;
* Publikované datasety, na ktoré sa vzťahuje;
* Popis možného dopadu rizika;
* Informáciu o pravdepodobnosti výskytu;
* Mitigačnú stratégiu.

## Zoznam potenciálnych datasetov pre zverejnenie

Odfiltrovaním nezverejňovaných datasetov z mapy datasetov a zo zoznamu potenciálnych datasetov, vytvorí povinná osoba Zoznam potenciálnych datasetov pre zverejnenie.

# Stanovenie náročnosti zverejnenia datasetov

Stanovenie náročnosti zverejnenia slúži pre vyhodnotenie, či sú identifikované datasety vhodné pre zverejnenie a aká bude náročnosť ich zverejnenia. Prvým krokom pri posudzovaní náročnosti zverejnenia datasetu je určenie jeho kvality. Druhým krokom je stanovenie náročnosti zverejnenia jednotlivých datasetov.

Stanovenie náročnosti zverejnenia



## Medzinárodný štandard

Sir Tim Berners-Lee, tvorca “linked data” (LOD), navrhol na označovanie kvality datasetov jednoduchý systém grafických značiek, ktorý je dnes medzinárodným štandardom na označovanie kvality datasetov verejnej správy a je založený na princípe “hviezdičiek”, podobne ako pri hoteloch. Čím má dataset väčší počet hviezdičiek, tým je na vyššiom stupni interoperability (strojovej spracovateľnosti s ohľadom na význam údajov), o to je kvalitnejší a vhodnejší pre opakované použitie a vzájomne prepojovanie (linkovanie) údajov.

Medzinárodný štandard garantuje, že súčasne s technickou kvalitou musí byť hodnotená aj právna otvorenosť, t.j. od datasetu kvality úrovne 1 vyžaduje, aby bol zároveň aj “open dataset”, t.j. aby bol aj “licenčne otvorený”.

Úroveň kvality datasetu poskytovaného povinnou osobou môže dosahovať jednu z piatich úrovní, ktorými sú:

|  |  |  |
| --- | --- | --- |
| Úroveň | Popis | Príklady formátov |
| 1\* | Sprístupnenie údajov (v akomkoľvek formáte) pod otvorenou licenciou | pdf, doc |
| 2\* | Údaje sú sprístupnené v štruktúrovanej forme (napr. Excel namiesto obrázka s tabuľkou) | xls |
| 3\* | Sprístupnenie údajov v otvorenom formáte (napr. CSV, alebo ODS namiesto Excelu) | odt, csv, tsv, json, xml, GeoJson, GML, WKT, KML |
| 4\* | Použitie URI na identifikáciu ľubovoľných entít (dátové prvky, údaje) tak, aby ich bolo možné referencovať. Atribúty údajov majú v strojovo spracovateľnom formáte (kompatibilnom s RDF) popísané svoje metadáta, pričom každý atribút je referencovateľný cez URI. Metadáta datasetu nie sú evidované v rámci Centrálneho modelu údajov verejnej správy. | rdf/xml, trig, json-ld, trix |
| 5\* | Zladenie/prepojenie údajov s ostatnými, aby bol jasný ich význam. V prípade vybraných otvorených verejných údajov SR ide o ich popísanie Centrálnym modelom údajov verejnej správy (metadáta datasetu sú evidované v rámci Centrálneho katalógu) jednotne mapovaným na medzinárodné ontologické štandardy. | rdf/xml, trig, json-ld, trix |

**Poznámka** : Ak existuje už registrovaný URI pre ľubovoľnú entitu (objekt reálneho sveta, dátový prvok), tak ten musí byť použitý aj v 4\* datasete (napr. povinné použitie referenčného URI). Ak počet takýchto 5\* údajov je väčší než 4\* údajov, tak úroveň interperability tohto datasetu je možné považovať za 5\*.

.

## Štandardy ISVS

V zmysle platných štandardov pre ISVS je prebratá vyššie uvedená metodika hodnotenia kvality údajov
a stanovená je požiadavka na minimálnu kvalitu údajov takto:

|  |  |
| --- | --- |
| Požadovaná úroveň interoperability | Otvorené údaje |
| 3\* | Všetky existujúce otvorené údaje, ktoré nie sú súčasťou nových alebo inovovaných ISVS publikujúcich otvorené údaj (tzv. publikačné minimum) |
| 4\* | Všetky nové a inovované ISVS publikujúce otvorené údajeMaximálna úroveň pre identifikátory fyzických osôb |
| 5\* | Pre vybrané nové a inovované ISVS publikujúce otvorené údaje s centrálnou povahou (referenčné údaje, centrálne registre, údaje v rozsahu metais, resp. prioritné datasety, vybrané údaje a poskytované služby samosprávy – DCOM, mestá a obce, atď.). |

## Určenie kvality datasetu

Povinná osoba navrhne kvalitu (počet hviezdičiek) jednotlivých datasetov podľa štandardu a zaznačí
do mapy datasetov a zoznamu potenciálnych datasetov úroveň aktuálnej kvality každého datasetu. Potom
je táto úroveň skontrolovaná a potvrdená centrálne.

## Náročnosť zverejnenia

Minimálna úroveň kvality datasetu otvorených dát, ktoré povinná osoba publikuje, je úroveň 3 hviezdičky.

Náročnosť zverejnenia sa definuje pre každý potenciálny dataset, aby ju bolo možné porovnávať medzi jednotlivými datasetmi. Náročnosť zverejnenia ovplyvňujú tieto parametre:

* **Zložitosť datasetu**, ktorá vyjadruje, ako bude zložité transformovať dataset zo súčaného formátu do cieľového formátu pre zverejnenie. Z toho vyplýva, že čím menej zmien je potrebných, tým nižšia bude náročnosť zverejnenia;
* **Anonymizácia** – ak je nevyhnutné dataset pred publikovaním anonymizovať, zvyšuje sa náročnosť zverejnenia. Ak aj anonymizácia prebieha automatizovane, musí sa jej výsledok skontrolovať, aby sa predišlo riziku narušenia súkromia alebo úniku obchodného tajomstva, či utajovaných skutočností, čo môže vyžadovať viacero manuálnych operácií;
* **Rozsah manuálnych operácií** určuje nutný čas odborných zamestnancov venovaný ich výkonu – manuálne operácie môžu byť spojené s anonymizáciou alebo transformáciou datasetov, či kontrolou výsledkov automatizovaných nástrojov;
* **Veľkosť datasetu** – čím väčší dataset, tým časovo náročnejšie sú všetky manuálne operácie nad ním a zdrojovo náročnejšie je jeho publikovanie, ukladanie a aktualizovanie;
* **Cieľová periodicita zverejnenia** ovplyvňuje celkový odhad náročnosti na dané časové obdobie, pretože určuje, koľkokrát sa úkony nevyhnutné pre prípravu a publikovanie datasetu budú opakovať. Odhadovaná náročnosť úkonov sa preto prenásobí počtom opakovaní pre dané časové obdobie. Avšak v niektorých prípadoch sa náročnosť opakovaných úkonov počas spravovania datasetu znižuje vďaka zvyšovaniu efektivity úkonov. Na zohľadnenie tejto zvýšenej efektivity sa môžu do vzorca pridať príslušné koeficienty.

Povinná osoba určí a zaznamená do mapy datasetov a zoznamu potenciálnych datasetov výslednú náročnosť zverejnenia pre každý dataset v rozsahu:

1. Náklady prevyšujúce prínos zverejnenia;
2. Veľmi vysoké náklady;
3. Vysoké náklady;
4. Stredné náklady;
5. Nízke náklady;
6. Veľmi nízke náklady.

Inšpiráciou je výstup medzinárodného projektu COMSODE[[7]](#footnote-7), ktorý sa snaží odstrániť bariéry pri zverejňovaní otvorených dát. V rámci Slovenskej republiky sa projekt COMSODE zaoberal 90 zaujímavými datasetmi v oblastiach znázornených na nasledujúcom obrázku. Pre jednotlivé datasety bola odhadnutá aj náročnosť ich publikovania.

Inšpirácia pre identifikovanie datasetov



# Používanie referencovateľných identifikátorov

Datasety v kvalite interoperability úrovne 4\* a 5\* používajú na identifikovanie entít Jednotné referencovateľné identifikátory (URI), ktoré pre úroveň 5\* musia byť registrované v Centrálnom metainformačnom systéme prostredníctvom Centrálnej dátovej kancelárie. Formát regulérnych URI identifikátorov musí byť v zhode so schválených štandardom A,2 Pravidlá tvorby URI identifikátorov. V tomto prípade, tj. 5\* bude zabezpečená tzv. dereferenciácia daného zdroja, tj. ak je známe URI nejakej entity (objekt reálneho sveta, dataset, dátový prvkov a podobne) tak k uvedenému zdroju možné pristúpiť prostredníctvom prehliadača alebo aplikačného rozhrania.

# Stanovenie priorít pre zverejnenie datasetov

Po zmapovaní datasetov a stanovení náročnosti zverejnenia si povinná osoba stanoví priority pre zverejnenie datasetov. Postup uvedený v tejto kapitole je odporúčaný, a povinná osoba si ho môže prispôsobiť svojim potrebám a prípadne aj zjednodušiť.

Obrázok : Stanovenie priorít



Datasety s vysokou pridanou hodnotou, maximálne strednými nákladmi na zverejnenie a s vysokou hodnotou pre opakované použitie by mali byť prioritné datasety pre zverejnenie. Príkladom takého datasetu sú napríklad dáta, ktoré môžu byť opakovane použité prostredníctvom aplikácií pre cestovanie verejnou dopravou. Dáta, ktoré pomáhajú obyvateľom lepšie lokalizovať a využívať verejné služby, by mali byť zverejnené za účelom zlepšenia fungovania verejnej správy. Dáta popisujúce vyžívanie služieb verejnej správy a poskytujúce informácie o poskytovateľoch údajov a podmienkach pre využitie služieb sú príkladom z tejto kategórie.

## Priority publikovania otvorených dát

Priority publikovania otvorených dát môžu byť stanovené na základe týchto krokov:

1. Stanovenie kľúčových kritérií pre prioritizáciu datasetov;
2. Stanovenie váh prioritizačných kritérií;
3. Odstránenie datasetov, ktoré nemôžu byť zverejnené v podobe otvorených dát z katalógu potenciálnych datasetov;
4. Kalkulácia priorít na základe kritérií a ich váh;
5. Zoradenie potenciálnych datasetov na základe kalkulácií;
6. Upravenie poradí datasetov na základe reflektovania cieľov pre publikovanie otvorených dát a skutočnej hodnoty datasetu;
7. Prípadná úprava váh jednotlivých kritérií a rekalkulácia na základe nových výsledkov;
8. Finálna selekcia datasetov pre publikovanie a stanovenie doby releasu datasetu.

## Prioritizačné kritériá

Návrh[[8]](#footnote-8) prioritizačních kritérií pre povinnú osobu:

* Dopyt po dátach, ktorý možno určiť na základe prieskumu alebo vyhodnotením žiadostí o sprístupnenie súvisiacich datasetov v danej téme;
* Súčasný formát dát – ak sa dáta už nachádzajú v strojovo čitateľnom formáte, bude oveľa jednoduchšie ich zverejniť;
* Dostupná dokumentácia dátovej schémy, ktorá zvýši potenciál datasetu pre jeho opakované použitie;
* Prínosy datasetu – datasety s vyšším odhadovaným prínosom by mali byť zverejnené prioritne;
* Riziko publikovania datasetu – menej rizikové datasety sú preferované;
* Odhadovaná náročnosť pre zverejnenie - datasety, ktoré sú jednoducho publikovateľné a zároveň majú vysokú hodnotu, musia byť publikované ako prvé.

# Časový harmonogram vytvárania a sprístupňovania datasetov

Definovanie časového harmonogramu vytvárania a sprístupňovania datasetov (plánu zverejňovania) sa skladá z dvoch krokov: stanovenie cieľového stavu a definovanie plánu zverejnenia otvorených dát pre dosiahnutie tohto cieľového stavu.

Definovanie časového harmonogramu vytvárania a sprístupňovania datasetov



Plán časového harmonogramu vytvárania a sprístupňovania datasetov predstavuje finálny výstup analytickej fázy publikácie otvorených dát. Tento plán dokumentuje aj ciele zverejňovania, ktoré musia byť v súlade so strategickými cieľmi vlastníka dát a platnou legislatívou.

## Stanovenie cieľového stavu

Stanovenie cieľového stavu je založené na predchádzajúcich aktivitách, v ktorých sa získané informácie skonsolidujú do finálneho katalógu potenciálnych datasetov pre publikovanie v podobe otvorených dát. Možno vykonať poslednú revíziu priorít datasetov pri komplexnej kontrole, či daná množina datasetov v katalógu napĺňa strategické ciele a legislatívne požiadavky definované v § 3, ods. 4, písm. d) zákona č. 275/2006 Z.z a v § 6 ods. 3 zákona č. 211/2000 Z.z.

Stanovenie cieľového stavu



V katalógu cieľového stavu povinná osoba zaznačí všetky datasety plánované na zverejnenie a datasety, ktoré nezverejnení. U každého zverejňovaného datasetu povinná osoba uvedie náročnosť zverejnenia a kvalitu datasetu.

Cieľový stav obsahuje ciele publikovania otvorených dát povinnej osoby v súlade s cieľmi vlastníka dát.

## Časový harmonogram vytvárania a sprístupňovania datasetov

Nie je možné publikovať všetky datasety v jednom okamihu. Preto povinná osoba vypracuje, na ďalší kalendárny rok, časový harmonogram vytvárania a sprístupňovania datasetov (plán zverejnenia datasetov), ktorý zverejní do 31. decembra.

Definovanie plánu zverejnenia



Na základe finálneho výberu a stanovenia priority publikovania datasetov, povinná osoba určí termín vytvorenia a sprístupnenia jednotlivých datasetoch z katalógu potenciálnych datasetov pre publikovanie v podobe otvorených dát a vytvorí časový harmonogram vytvárania a sprístupňovania datasetov.

Po schválení časového harmonogramu vytvárania a sprístupňovania datasetov štatutárnym zástupcom povinnej osoby, povinná osoba publikuje časový harmonogram vytvárania a sprístupňovania datasetov vo forme datasetu v Centrálnom katalógu otvorených dát.

# Príloha č.1 – Základné pojmy

| **Definícia základných pojmov** |
| --- |
| **Pojem** | **Definícia** |
| Prístup cez aplikačné rozhranie - API | Ide o aktívny prístup, kde používateľ zadáva serveru dotazy na konkrétne požadovaná údaje, ktoré server po spracovaní dotazu vyhľadá a odošle. |
| Centrálny katalóg otvorených dát | [data.gov.sk](file:///C%3A%5CAppData%5CLocal%5CMicrosoft%5CWindows%5Cbosa101718%5CAppData%5CRoaming%5CMicrosoft%5CWord%5Cdata.gov.sk) - Centrálny katalóg otvorených údajov, ďalej „centrálny katalóg“, je informačný systém verejnej správy, ktorý obsahuje údaje o informáciách sprístupňovaných na opakované použitie a otvorených údajoch, najmä ich obsah, metaúdaje, podmienky použitia a obmedzenia použitia. |
| Centrálny model údajov verejnej správy | Je množina strojovo spracovateľných metadát, popisujúca jednotným spôsobom vybrané entity a ich vzťahy nad centrálnymi údajmi ako sú: referenčné údaje, centrálne registre, údaje v rozsahu metais, resp. prioritné datasety, vybrané údaje a poskytované služby samosprávy – DCOM, mestá a obce, atď. Pre zabezpečenie interoperability na nadnárovnej úrovni je Centrálny model postupne mapovaný na Core Public Vocabularies od Európskej komisie. |
| Dataset | Ucelená a samostatne použiteľná skupina súvisiacich údajov vytvorených a udržiavaných na určitý účel a uložených spoločne podľa rovnakej schémy. |
| Dátový zdroj | Pôvodné miesto evidencie datasetu. Dátové zdroje verejnej správy sú vytvárané za účelom podpory služieb verejnej správy, služieb vo verejnom záujme alebo verejných služieb. Jednotlivé agendy súvisiace s výkonom verejnej správy môžu obsahovať viaceré dátové zdroje. Charakteristickým znakom dátového zdroja je jeho samostatná použiteľnosť (výpovedná hodnota) nezávisle od iných dátových zdrojov. Ďalšími znakmi popisujúcimi dátový zdroj sú názov, účel (zameranie), typy spracúvaných údajov a vzťahy medzi nimi, formát údajov a podobne – tzv. metadáta. |
| Linked Data | Prelinkovaním umožňujú vytvoriť ekosystém poznania - webových služieb (aplikácií), ktoré publikujú, obohacujú a využívajú dáta o entitách v jednom globálnom zdieľanom dátovom priestore (Web of data). |
| Metadáta pre dataset | Štruktúrované údaje obsahujúce informácie o primárnych údajoch – dátovom zdroji, pričom primárne údaje spravidla reprezentujú určitý hmotný objekt alebo nehmotný objekt. Metaúdaje sú určené najmä na vyhľadávanie, katalogizáciu a využívanie primárnych údajov. Pre úroveň 4\* a 5\* sú metadáta reprezentované vo forme kompatibilnej s RDF. |
| Otvorené údaje (Open Data) | Otvorené údaje (OpenData) je názov pre paradigmu, v ktorej je možné s údajmi voľne pracovať. To znamená, že údaje musia byť dostupné, zrozumiteľné a práca s nimi musí byť možná bez obmedzení.V kontexte verejnej správy to znamená nasledovné:* pre každú organizáciu je dostupný zverejnený zoznam jej dátových zdrojov a ich základný popis,
* obsah dátového zdroja (samotné údaje) sú proaktívne bezplatne sprístupnené neobmedzenému okruhu záujemcov,
* údaje sú sprístupnené v tvare umožňujúcom ďalšie automatizované spracúvanie, čo sa dosiahne dodržaním stanovených technologických štandardov, ktorých základom je používanie otvorených a technologicky neutrálnych riešení,
* ďalšiemu používaniu údajov (napr. ich spracovaniu, zverejneniu, spájaniu s inými údajmi) nie sú kladené žiadne legálne prekážky.
 |
| Podporná aplikácia | Softvér pre zverejňovanie dát a metadát, dodávaný ako template v rámci Modulu pre Open Data (MOD). Zabezpečuje synchronizáciu dát a metadát medzi MOD a systémom povinnej osoby. Umožňuje spracovávať a zverejňovať dokumenty, relačné a textové dáta zo súborového systému, databáz alebo API.(https://www.slovensko.sk/\_img/CMS4/Navody/Prirucka\_pouzivatela\_katalog\_otvorenych\_dat.pdf) |
| Poskytovateľ údajov | Je povinná osoba zodpovedná za správnosť a aktuálnosť údajov zverejnených v datasete ako otvorené údaje. Je poverená vykonávať riadenie a koordinovanie registrácie a zverejnenia datasetu určitého úseku verejnej správy. |
| Používateľ údajov | Používateľom údajov je osoba, organizácia alebo informačný systém, ktorí používajú alebo požadujú poskytovanie datasetov otvorených údajov verejnej správy. |
| Transformácia | Predstavuje sled transformačných predpisov reprezentujúcich celý proces spracovania otvorených dát. Predpisy umožňujú rozdelenie transformácie na spracovacie jednotky (data processing unit DPU) a ich reťazenie. Výsledkom sú spracované alebo obohatené otvorené dáta s príslušnými metadátami a prípadný záznam v katalógu. |
| URI - Jednotný identifikátor zdroja | Jednotný identifikátor zdroja (Jednodný referencovateľný identifikátor) je reťazec znakov používaných na identifikáciu entity v sémantickom webe v tvare http://... Na rozdiel od URL (Uniform Resource Locator) neslúži na navigáciu na stránku kvôli jej zobrazeniu, ale slúži na identifikáciu predmetnej entity. |
| URL - Jednotná adresa zdroja | Je reťazec znakov s definovanou štruktúrou, ktorý slúži k presnej špecifikácii umiestnenia zdroja informácií (v zmysle dokument alebo služba) na Internete. Definuje doménovú adresu servera, umiestnenie zdroja na serveri a protokol, ktorým je možné k zdroju pristupovať:*protokol://server.doména\_druhého\_rádu.generická\_doména:port/umiestnenie\_na\_serveri?formulárové\_dáta#kotva*Napríklad:<http://cs.wikipedia.org:80/w/wiki.phtml?title=URL&action=edit>* protokol: http – odpovedajúci protokolu rovnakého mena
* server (počítač): cs.
* doména druhého rádu: wikipedia.
* generická doména (najvyššieho rádu): org(.)
* port: 80 – keďže pre http je port 80 implicitný, nie je potrebné ho v tomto konkrétnom prípade uvádzať
* umiestnenie na serveri: /w/wiki.phtml
* parametre (formulárové dáta): pre formulárové metódy POST a GET, ak sú špecifikované, sú uvedené znakom otáznika. Tu je prvý parameter s menom „title“ a hodnotou „URL“, druhý s menom „action“ a hodnotou „edit“. Parameter a hodnota sa oddeľujú znakom „rovná sa“, dvojica parameter–hodnota sa oddeľujú ampersantom.
 |

1. Zdroj: Príloha C k projektu COMSODE. [↑](#footnote-ref-1)
2. Logica Business Consulting (2012). [↑](#footnote-ref-2)
3. <https://index.okfn.org> [↑](#footnote-ref-3)
4. <http://www.opendataresearch.org/project/2013/odb> [↑](#footnote-ref-4)
5. http://5stardata.info/en/ [↑](#footnote-ref-5)
6. napr. § 3 ods. 16 a 17 zákona Č. 541/2004 Z. z. o mierovom využívaní jadrovej energie a o zmene a doplnení niektorých zákonov v znení neskorších predpisov [↑](#footnote-ref-6)
7. Zdroj: Príloha C k projektu COMSODE [↑](#footnote-ref-7)
8. Priroritizačné kritéria môžu byť upravené podľa potrieb a špecifík jednotlivých povinných osôb [↑](#footnote-ref-8)